แบงก์รุกประกันเอสเอ็มอี
ทีเอ็มบีจับตลาดประกันภัยเอสเอ็มอี เน้นคุ้มครองครบเครื่องในฉบับเดียว เบี้ยขั้นต่ำ 7,500 บาท
4 ก.พ. 2558

ทีเอ็มบีจับตลาดประกันภัยเอสเอ็มอี เน้นคุ้มครองครบเครื่องในฉบับเดียว เบี้ยขั้นต่ำ 7,500 บาท
นายไตรรงค์ บุตรากาศ ประธานเจ้าหน้าที่บริหารลูกค้าเอสเอ็มอี ธนาคารทหารไทย (ทีเอ็มบี) เปิดเผยว่า ธนาคารได้ออกแผนประกันภัยเอสเอ็มอีครบเครื่อง ที่ให้ความคุ้มครองธุรกิจขนาดกลางและขนาดย่อม (เอสเอ็มอี) รอบด้านในกรมธรรม์เดียวกัน เพื่อตอบโจทย์ให้ธุรกิจขนาดเล็กไม่ต้องทำกรมธรรม์หลายฉบับ และเพื่อให้สอดคล้องกับภาวะเศรษฐกิจปัจจุบัน โดยกำหนดเบี้ยขั้นต่ำเริ่มต้นปีละ 7,500 บาท และตั้งเป้าเบี้ยประกันภัยในปีแรกประมาณ 70 ล้านบาท 
นายไตรรงค์ กล่าวว่า ข่าวอุบัติเหตุตามสื่อต่างๆ ทำให้เอสเอ็มอีตระหนักถึงความสำคัญของการป้องกันความเสี่ยงจากเหตุการณ์ที่ไม่คาดคิด แต่ปัจจุบันผลิตภัณฑ์ประกันภัยรายย่อยของบริษัทบางรายไม่สามารถคุ้มครองได้ครบถ้วน ทำให้เอสเอ็มอีต้องยุ่งยากในการทำประกันภัยหลายกรมธรรม์เพื่อให้คุ้มครองครบทุกความเสี่ยง 
ทั้งนี้ กรมธรรม์ดังกล่าวเป็นประกันภัยเบ็ดเตล็ดที่ครอบคลุมความเสี่ยงทั้งจากภัยทั่วไปและภัยธรรมชาติ รับประกันโดยบริษัท นวกิจประกันภัย แบ่งประเภทจำนวนเงินเอาประกันภัยตั้งแต่ 1-10 ล้านบาท ขึ้นอยู่กับมูลค่าทรัพย์สินที่เอาประกันภัย โดยให้คุ้มครอง 100% ของความเสียหายที่แท้จริง แต่ไม่เกินจำนวนเงินเอาประกันภัย และมีให้เลือก 3 แผนการประกันภัยตามความต้องการ